RIALACHÁN (AE) 2021/406 ÓN gCOMHAIRLE

an 5 Márta 2021

lena leasaítear Rialacháin (AE) 2021/91 agus (AE) 2021/92 maidir le deiseanna iascaireachta sealadacha áirithe le haghaidh 2021 in uiscí an Aontais agus in uiscí nach uiscí de chuid an Aontais iad

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3) de,

Ag féachaint don togra ón gCoimisiún Eorpach,

De bharr an mhéid seo a leanas:

(1) Ceanglaítear, le Rialachán (AE) Uimh. 1380/2013 ó Pharlaimint na hEorpa agus ón gComhairle (1), go nglactar bearta caomhnaithe agus aird á tabhairt ar an gcomhairle eolaíoch, theicniúil agus eacnamaíoch a bhíonn ar fáil, lena n-áirítear, i gcás inarb ábhartha, tuarascálacha arna ndréachtú ag an gCoiste Eolaíoch, Teicniúil agus Eacnamaíoch um Iascach (STECF) agus ag comhlachtaí comhairleacha eile, mar aon le haon chomhairle a fhaightear ó chomhairlí comhairleacha.

(2) Tá sé de dhualgas ar an gComhairle bearta a ghlacadh maidir le deiseanna iascaireachta a shocrú agus a chionroinnt, lena n-áirítear coinníollacha áirithe atá nasctha go feidhmiúil leis sin, de réir mar is iomchuí. De bhun Airteagal 16(4) de Rialachán (AE) Uimh. 1380/2013, socrófar deiseanna iascaireachta i gcomhréir le cuspóirí an Chomhbheartais Iascaigh (CBI) arna leagtha amach in Airteagal 2(2) den Rialachán sin. I gcás stoic atá faoi réir pleananna ilbhliantúla sonracha, ba cheart na TACanna a bhunú i gcomhréir leis na rialacha a leagtar síos sna pleananna sin. De bhun Airteagal 16(1) den Rialachán sin, cionroinnfear deiseanna iascaireachta ar na Ballstáit lena n-áiritheofar cobhsaíocht choibhneasta ghníomhaíochtaí iascaireachta gach Ballstáit le haghaidh gach stoic éisc nó iascaigh.

(3) Ba cheart an ghabháil iomlán incheadaithe (TAC) a bhunú, dá bhrí sin, i gcomhréir le hAirteagal (AE) Uimh. 1380/2013 ar bhonn na comhairle eolaíche atá ar fáil, agus aird á tabhairt ar ghnéithe bitheolaíocha agus socheacnamaíocha agus cóir chothrom idir earnálacha iascaireachta á háirithiú ag an am céanna, agus i bhfianaise na dtuairimí a cuireadh in iúl le linn an chomhairliúcháin le páirtithe leasmhara chomh maith, go háirithe ag cruinnithe na gcomhairlí comhairleacha.

(4) Tá i líon mór stoc tagtha chun bheith ina stoic chomhroinnte de bharr tharraingt siar Ríocht Aontaithe na Breataine Móire agus Thuaisceart Éireann as an Aontas. Rachaidh an Coimisiún i mbun comhairliúcháin dhéthaobhacha leis an Ríocht Aontaithe, i mbun comhairliúcháin dhéthaobhacha leis an Iorua agus i mbun chomhairliúcháin thríthaobhacha leis an Ríocht Aontaithe agus leis an Iorua ar bhonn an dréachtseasaimh ón Aontas atá le formhuiniú ag an gComhairle. Ós rud é nár tugadh na comhairliúcháin sin i gcrích go fóill, ba cheart don Chomhairle TACanna sealadacha a bhunú a mhéid a bhaineann le hiascaireacht a dhéanamh in uiscí an Aontais agus in uiscí idirnáisiúnta, agus in uiscí a dtugann tríú tíortha rochtain do shoithí iascaireachta an Aontais orthu, agus ba cheart di iad a bhunú ar shlí ina dtugtar lánurraim do Choinbhinsiún na Náisiún maidir le Dlí na Farraige (UNCLOS) agus do chearta agus d’oibleagáidí na stát cósta, agus dá gceannasacht agus dá ndlínse chomh maith.

(5) An 15 agus an 16 Nollaig 2020, tháinig an Chomhairle ar chomhaontú polaitiúil maidir le deiseanna iascaireachta le haghaidh 2021. Chomhaontaigh an Chomhairle gur cheart na TACanna sealadacha le haghaidh stoic a roinntear le tríú tíortha a shocrú go dtí go dtabharfar na comhairliúcháin sin i gcrích i gcomhréir le creat dlíthiúil an Aontais agus leis na hoibleagáidí idirnáisiúnta nó, mura féidir iad a thabhairt i gcrích go rathúil, go dtí go mbunóidh an Chomhairle TACanna aontaobhacha an Aontais in 2021.

(6) Maidir leis na TACanna sealadacha arna mbunú i Rialacháin (AE) 2021/91 (2) agus (AE) 2021/92 (3) ón gComhairle, lena léirítear an comhaontú polaitiúil a tugadh i gcrích sa Chomhairle, tá sé d’aidhm acu a áirithiú go leanfar de ghníomhaíochtaí iascaireachta inbhuanaithe an Aontais. In imthosca ar bith, níor cheart na deiseanna iascaireachta sealadacha sin a bheith ina mbac ar dheiseanna iascaireachta cinntitheacha a shocrú i gcomhréir le comhaontuithe idirnáisiúnta agus le toradh na gcomhairliúchán, le creat dlíthiúil an Aontais agus le comhairle eolaíoch. Mar chur chuige ginearálta, ba cheart go gcomhfhreagraíonn siad do 25 % de sciar an Aontais de na deiseanna iascaireachta a socraíodh le haghaidh 2020. I gcásanna dar líon an-teoranta, mar sin féin, ba cheart céatadán eile a úsáid nuair is ag tús na bliana den chuid is mó a dhéantar iascaireacht ar na stoic. Tá an cur chuige sin gan dochar do sciartha an Aontais arna mbunú sa Chomhaontú Trádála agus Comhair idir an tAontas Eorpach agus an Ríocht Aontaithe (4), (Comhaontú Trádála agus Comhair) sciartha a úsáidfear chun TACanna cinntitheacha a shocrú.

(7) Maidir leis an liosta de na stoic, stoic ar cheart céatadán níos airde ná 25 % a bheith infheidhme ina leith, ba cheart é a bhunú ar an anailís ar ghlacadh an chuóta sa chéad ráithe de na 3 bliana deireanacha (2018-2020) arna déanamh ag na Ballstáit a d’iarr TAC sealadach níos airde. Níor cheart TACanna sealadacha a bheith níos mó ná TACanna cinntitheacha féideartha, TACanna a ndearnadh measúnú orthu, gan dochar do na comhairliúcháin atá beartaithe leis na tríú tíortha, i gcomhréir leis an gcomhairle eolaíoch agus sciartha an Aontais arna mbunú sa Chomhaontú Trádála agus Comhair á gcur san áireamh. Is i gcomhréir leis an gcomhairle ó ICES, leis an gcreat dlíthiúil is infheidhme de chuid an Aontais agus leis an gComhaontú Trádála agus Comhair atá na méaduithe sin ar TACanna sealadacha. Cuirfidh siad ar a gcumas do shoithí iascaireachta an Aontas na deiseanna iascaireachta a bhfuil siad ina dteideal a úsáid, agus a mbainfí díobh murach sin, de dhroim shéasúracht na hiascaireachta ar na stoic lena mbaineann.

(8) Is éard a léiríonn na sonraí gabhála míosúla arna dtuairisciú leis an gCoimisiún le blianta beaga anuas go ndéantar iascaireacht ar chuid de na stoic pheiligeacha eile agus den na stoic ghrinnill eile ag tús na bliana den chuid is mó. Dá bhrí sin, ar bhonn na sonraí gabhála sin agus i gcomhréir leis an gcomhairle eolaíoch, ba cheart céatadán níos airde i gcoibhneas le sciar an Aontais de na deiseanna iascaireachta a socraíodh le haghaidh 2021 a bhunú le haghaidh na TACanna comhfhreagracha, gan dochar do chur chuige a d’fhéadfaí a ghlacadh i gcomhaontú idirnáisiúnta ar bith agus/nó sna comhairliúcháin a bheidh ann amach anseo.

(9) Dá bhrí sin, ba cheart Rialacháin (AE) 2021/91 agus (AE) 2021/92 a leasú dá réir.

(10) Tá feidhm ag na teorainneacha gabhála dá bhforáiltear i Rialacháin (AE) 2021/91 agus (AE) 2021/92 ón 1 Eanáir 2021 i leith. Na forálacha a thugtar isteach leis an Rialachán seo a bhaineann le teorainneacha gabhála, ba cheart dóibh, dá bhrí sin, teacht i bhfeidhm a luaithe is féidir agus feidhm chúlghabhálach a bheith acu ón 1 Eanáir 2021. Ní dhéanann an cur i bhfeidhm cúlghabhálach sin difear do phrionsabal na deimhneachta dlíthiúla agus don phrionsabal i dtaobh ionchais dhlisteanacha a chosaint mar go bhfuil méadú tagtha ar na deiseanna iascaireachta atá i gceist agus nár ídíodh go fóill iad. Ar chúiseanna práinne, ba cheart don Rialachán seo teacht i bhfeidhm láithreach tar éis a fhoilsithe.

TAR ÉIS AN RIALACHÁN SEO A GHLACADH:

Airteagal 1 Leasú an Rialacháin (AE) 2021/91 Leasaítear an Iarscríbhinn a ghabhann le Rialachán (AE) 2021/91 i gcomhréir le Cuid A den Iarscríbhinn a ghabhann leis an Rialachán seo.

Airteagal 2 Leasú an Rialachán (AE) 2021/92 Leasaítear Rialachán (AE) 2021/92 mar a leanas: (1) Déantar Iarscríbhinn IA a leasú i gcomhréir le Cuid B den Iarscríbhinn a ghabhann leis an Rialachán seo; (2) Déantar Iarscríbhinn IB a leasú i gcomhréir le Cuid C den Iarscríbhinn a ghabhann leis an Rialachán seo.

Airteagal 3 Teacht i bhfeidhm Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón 1 Eanáir 2021.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 5 Márta 2021. Thar ceann na Comhairle An tUachtarán A. P. ZACARIAS

(1) Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialacháin (CE) Uimh. 1954/2003 agus (CE) Uimh. 1224/2009 ón gComhairle agus lena n-aisghairtear Rialacháin (CE) Uimh. 2371/2002 agus (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lch. 22).

(2) Rialachán (AE) 2021/91 ón gComhairle an 28 Eanáir 2021 lena socraítear, le haghaidh na mblianta 2021 agus 2022, na deiseanna iascaireachta le haghaidh soithí iascaireachta de chuid an Aontais maidir le stoic éisc dhomhainfharraige áirithe (IO L 31, 29.1.2021, lch. 20).

(3) Rialachán (AE) 2021/92 ón gComhairle an 28 Eanáir 2021 lena socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO L 31, 29.1.2021, lch. 31).

(4) Comhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt amháin, agus Ríocht Aontaithe na Breataine Móire agus Thuaisceart Éireann, den Pháirt Eile (IO L 444, 31.12.2020, lch. 14).